钦定古今图书集成/明伦汇编/氏族典/第215卷 > 何天衢
## 钦定古今图书集成/明伦汇编/氏族典/第215卷 > 何天衢

按《明外史何天衢传》：“天衢，字升宇，阿迷州人。有勇略，
土酋普名声招为头目，使驻三乡。崇祯三年，名声反，
谋出三路兵，至昆明会战。令天衢自维摩䍦平入，以炮手三百人助之。天衢慨然曰：‘此大丈夫报国之秋
也，吾岂为逆贼用哉’！坑杀炮手数十人，率众归附，署
维摩州同知。名声已陷弥勒，闻大惧，急撤两路兵归。”
巡抚王伉上其事，授为守备。及名声死，妻万氏代领
其众，屡攻天衢，天衢屡挫之。录功，进参将。十一年擢
副总兵。万氏赘沙定洲为婿，益以南安兵，且厚贿黔
国公用事者，令毁天衢。天衢请兵饷，皆不应。贼悉力
攻之，食尽，举家自焚死。